**พระราชบัญญัติข้อมูลข่าวสารของราชการ พ.ศ. 2540 : สิทธิการรับรู้ของประชาชน**

❖ ❖ ❖ ❖ ❖ ❖ ❖ ❖

 ตามที่รัฐบาลประกาศใช้ พ.ร.บ.ข้อมูลข่าวสารของราชการ พ.ศ. 2540 โดยมีวัตถุประสงค์ ดังนี้

 1. เพื่อให้ประชาชนมีโอกาสในการรับรู้ข้อมูลข่าวสารเกี่ยวกับการดำเนินการต่าง ๆ ของรัฐ เพื่อที่ประชาชนสามารถแสดงความคิดเห็นและใช้สิทธิทางการเมืองได้โดยถูกต้องกับความเป็นจริง รวมทั้งการมีส่วนร่วมในกระบวนการบริหารและตรวจสอบการใช้อำนาจ อันเป็นการส่งเสริมให้มีรัฐบาลที่บริหารบ้านเมืองอย่างมีประสิทธิภาพ โปร่งใส ไปเพื่อประโยชน์ของประชาชนมากยิ่งขึ้น

 2. เพื่อกำหนดหลักเกณฑ์เกี่ยวกับข้อมูลข่าวสารของราชการที่หน่วยงานของรัฐไม่ต้องเปิดเผย หรืออาจไม่เปิดเผยเพื่อให้ชัดเจนต่อการปฏิบัติ โดยจำกัดเฉพาะข้อมูลข่าวสารที่หากเปิดเผยแล้ว จะเกิดความเสียหายต่อประเทศชาติหรือต่อประโยชน์ที่สำคัญของเอกชน

 3. เพื่อคุ้มครองการรุกล้ำสิทธิส่วนบุคคลในส่วนบุคคลที่อยู่ในความครอบครองของหน่วยงานรัฐ

 องค์การบริหารส่วนตำบลโพธิ์ทอง ได้ดำเนินการตาม พ.ร.บ.ข้อมูลข่าวสารของราชการ พ.ศ.2540
โดยได้จัดตั้งศูนย์ข้อมูลข่าวสารองค์การบริหารส่วนตำบลโพธิ์ทอง ตามมาตรา ไว้ให้ประชาชนเข้าตรวจดูได้ เช่น

 - ข้อมูลข่าวสารเกี่ยวกับนโยบาย แผนงาน โครงการ และงบประมาณของหน่วยงานของรัฐ

 - คู่มือ หรือคำสั่งเกี่ยวกับวิธีปฏิบัติงานของเจ้าหน้าที่ของรับ ซึ่งมีผลกระทบถึงสิทธิหน้าที่ของเอกชน

 - มติคณะรัฐมนตรี

 - ข้อมูลข่าวสารที่คณะกรรมการข้อมูลข่าวสารกำหนด ยกเว้น ข้อมูลข่าวสารที่เข้าข้อยกเว้นไม่ต้องเปิดเผย เช่น ข้อมูลข่าวสารที่อาจก่อให้เกิดความเสียหายต่อสถาบันพระมหากษัตริย์ หรือ ความมั่นคงของประเทศในทางเศรษฐกิจหรือการคลัง เป็นต้น

 ประชาชนทั่วไปขอใช้บริการเข้าตรวจดูข้อมูลข่าวสารฯ ได้ด้วยตนเอง ณ ศูนย์ข้อมูลข่าวสารองค์การบริหารส่วนตำบลโพธิ์ทอง อ.ท่าศาลา จ.นครศรีธรรมราช ผู้สนใจสามารถศึกษารายละเอียดได้ที่เว็บไซต์สำนักงานคณะกรรมการข้อมูลข่าวสารของราชการ [www.oic.go.th](http://www.oic.go.th) หรือ เว็บไซต์องค์การบริหารส่วนตำบลโพธิ์ทอง www.phothong.go.th

❖ ❖ ❖ ❖ ❖ ❖ ❖ ❖

**การปฏิบัติตามกฎหมายข้อมูลข่าวสารของราชการ**

**องค์การบริหารส่วนตำบลโพธิ์ทอง**

**1. พระราชบัญญัติข้อมูลข่าวสารของราชการ พ.ศ.2540**

 เป็นกฎหมายที่รองรับ **“สิทธิได้รู้”** ของประชาชนในการรับรู้ข้อมูลข่าวสารของราชการที่อยู่ในความครอบครองของหน่วยงานของรัฐและกำหนดหน้าที่ของหน่วยงานของรัฐและเจ้าหน้าที่ของรัฐให้ต้องปฏิบัติตามโดยยึดหลัก “เปิดเผยเป็นหลัก ปกปิดเป็นข้อยกเว้น”

**2. สิทธิตามกฎหมายข้อมูลข่าวสารของราชการ**

 พระราชบัญญัติข้อมูลข่าวสาร ได้กำหนดสิทธิสำคัญ ๆ แก่ประชาชน ดังนี้

 **2.1 สิทธิได้รู้** (ตามมาตรา 7 แห่ง พ.ร.บ.ข้อมูลข่าวสารฯ) หน่วยงานของรัฐต้องส่งข้อมูลข่าวสารของราชการอย่างน้อยลงพิมพ์ในราชกิจจานุเบกษา ได้แก่ โครงสร้างและการจัดองค์กร, อำนาจหน้าที่,สถานที่ติดต่อเพื่อขอรับข้อมูลหรือคำแนะนำ และข้อบังคับ กฎ มติคณะรัฐมนตรี คำสั่งต่าง ๆ

 **2.2 สิทธิตรวจดู** (ตามมาตรา 9 แห่ง พ.ร.บ.ข้อมูลข่าวสารฯ) หน่วยงานของรัฐต้องจัดให้มีข้อมูลข่าวสารของราชการอย่างน้อยดังต่อไปนี้ไว้ให้ประชาชนเข้าตรวจดูได้

 - ผลการพิจารณาหรืคำวินิจฉัยที่มีผลต่อเอกชนโดยตรง

 - นโยบายและการตีความ

 - แผนงาน โครงการ งบประมาณ

 - คู่มือหรือคำสั่งเกี่ยวกับวิธีปฏิบัติงาน

 - สัญญาสัมปทาน สัญญาที่มีลักษณะผูกขาดตัดตอน หรือสัญญาร่วมทุน

 - มติคณะรัฐมนตรี คณะกรรมการที่แต่งตั้งโดยกฎหมาย และคณะกรรมการที่แต่งตั้งโดยมติคณะรัฐมนตรี

 - ข้อมูลข่าวสารตามที่คณะกรรมการกำหนด

 **2.3 สิทธิขอดู** (ตามมาตรา 11 แห่ง พ.ร.บ.ข้อมูลข่าวสารฯ) หน่วยงานของรัฐผู้รับผิดชอบต้องจัดหาข้อมูลข่าวสารนั้นให้แก่ผู้ขอภายในเวลาอันสมควร ซึ่งข้อมูลข่าวสารดังกล่าวจะต้องเป็นข้อมูลข่าวสารที่มีอยู่แล้ว และพร้อมจะให้ได้ มิใช่การต้องจัดทำ วิเคราะห์ จำแนก รวบรวมขึ้นใหม่ ซึ่งคณะกรรมการข้อมูลข่าวสารของราชการมีมติในการกำหนดมาตรการและแนวทางในการปฏิบัติกรณีที่มีคำขอข้อมูลข่าวสารจากประชาชน ดังนี้

 - กรณีที่เป็นข้อมูลข่าวสารที่หน่วยงานของรัฐพร้อมที่จะจัดหาให้จะต้องทำให้แล้วเสร็จภายในวันที่รับคำขอ

 - กรณีที่ข้อมูลข่าวสารที่ขอมีเป็นจำนวนมาก หรือไม่สามารถดำเนินการให้แล้วเสร็จภายใน 5 วัน จะต้องแจ้งให้ผู้ขอข้อมูลทราบภายใน 15 วัน หรือไม่สามารถดำเนินการให้แล้วเสร็จด้วย

 **2.4 สิทธิได้รับสำเนาและขอให้รับรองสำเนาถูกต้อง** (ตามมาตรา 9 และ 11 แห่ง พ.ร.บ.ข้อมูลข่าวสารฯ) บุคคลไม่ว่าจะมีส่วนได้เสียเกี่ยวข้องหรือไม่ก็ตาม ย่อมมีสิทธิเข้าตรวจดูขอสำเนาที่มีคำรับรองถูกต้องของข้อมูลข่าวสารได้ โดยที่หน่วยงานของรัฐจะวางหลักเกณฑ์เรียกค่าธรรมเนียมได้ตามความเห็นชอบของคณะกรรมการข้อมูลข่าวสารของราชการ ทั้งนี้ ต้องคำนึงถึงการช่วยเหลือผู้มีรายได้น้อยประกอบด้วย

 **2.5 สิทธิคัดค้านการเปิดเผย** (ตามมาตรา 17 แห่ง พ.ร.บ.ข้อมูลข่าวสารฯ) กรณีที่เจ้าหน้าที่ของรัฐเห็นว่าการเปิดเผยข้อมูลข่าวสารของราชการใดอาจกระทบถึงประโยชน์ได้เสียของผู้ใด ให้เจ้าหน้าที่ของรัฐแจ้งให้ผู้นั้นเสนอนำคัดค้านภายในเวลาที่กำหนด ซึ่งจะต้องไม่น้อยกว่า 15 วัน นับแต่วันที่ได้รับแจ้ง โดยผู้รับแจ้งมีสิทธิคัดค้านการเปิดเผยข้อมูลข่าวสารนั้นได้ โดยให้ทำเป็นหนังสือถึงเจ้าหน้าที่ของรัฐผู้รับผิดชอบ ซึ่งเจ้าหน้าที่ต้องพิจารณาคำคัดค้านและแจ้งผลการพิจารณาโดยไม่ชักช้า

 **2.6 สิทธิร้องเรียน** (ตามมาตรา 13 แห่ง พ.ร.บ.ข้อมูลข่าวสารฯ) บุคคลใดเห็นว่าหน่วยงานของรัฐไม่ปฏิบัติตามพระราชบัญญัตินี้ หรือปฏิบัติหน้าที่ล่าช้า หรือไม่ได้รับความสะดวก ผู้นั้นมีสิทธิร้องเรียนต่อคณะกรรมการข้อมูลข่าวสารของราชการได้ เว้นแต่ เป็นเรื่องเกี่ยวกับการมีคำสั่งมิให้เปิดเผยข้อมูลข่าวสารฯ หรือคำสั่งไม่รับฟังคำคัดค้าน หรือคำสั่งไม่แก้ไขเปลี่ยนแปลงหรือลบข้อมูลข่าวสารส่วนบุคคล ทั้งนี้ คณะกรรมการต้องพิจารณาให้แล้วเสร็จภายใน 30 วัน นับแต่วันที่ได้รับคำร้องเรียน เว้นแต่มีเหตุจำเป็นก็ให้ขยายเวลาได้ แต่ต้องไม่เกิน 60 วัน

 **2.7 สิทธิอุทธรณ์** (ตามมาตรา 18 แห่ง พ.ร.บ.ข้อมูลข่าวสารฯ) ในกรณีที่เจ้าหน้าที่มีคำสั่งไม่ให้เปิดเผยข้อมูลข่าวสารหรือมีคำสั่งไม่รับฟังคำคัดค้านของผู้มีประโยชน์ได้เสีย บุคคลนั้นสามารถยื่นอุทธรณ์ต่อคณะกรรมการข้อมูลข่าวสารของราชการภายใน 15 วัน นับแต่วันที่ได้รับแจ้งคำสั่งนั้น ซึ่งคณะกรรมการจะพิจารณาส่งเรื่องให้คณะกรรมการวินิจฉัยการเปิดเผยข้อมูลข่าวสารเป็นผู้พิจารณาวินิจฉัยต่อไป

 **2.8 สิทธิได้รู้ข้อมูลข่าวสารส่วนบุคคลของตน** (ตามมาตรา 25 แห่ง พ.ร.บ.ข้อมูลข่าวสารฯ) บุคคลมีสิทธิได้รับรู้ข้อมูลข่าวสารส่วนบุคคลเกี่ยวกับตนเองจากหน่วยงานของรัฐที่ควบคุมดูแลข้อมูลข่าวสารนั้น ๆ ได้ถ้าพบว่าข้อมูลข่าวสารส่วนบุคคลดังกล่าวไม่ถูกต้อง ตามที่เป็นจริงก็มีสิทธิยื่นคำขอให้แก้ไขเปลี่ยนแปลงข้อมูลนั้นได้

**3. ขั้นตอนการขอรับข้อมูลข่าวสารของราชการ**

จบขั้นตอน

เจ้าหน้าที่ตรวจสอบ

ข้อมูลข่าวสาร

ผู้มาติดต่อแจ้งความจำนง

ไม่มีข้อมูลหรือ

ข้อมูลเปิดเผยไม่ได้

เจ้าหน้าที่ชี้แจง

และให้คำแนะนำ

จบขั้นตอน

ข้อมูลเปิดเผยได้

ขอสำเนา

ผู้มาติดต่อชำระค่าธรรมเนียม/ค่าใช้จ่าย

รับสำเนาข้อมูลข่าวสารและใบเสร็จรับเงิน

ขอตรวจดู

จบขั้นตอน

**4. ข้อแนะนำสำหรับผู้มาติดต่อด้วยตนเอง**

 4.1 กรอกแบบการขอใช้บริการข้อมูลข่าวสารของราชการ ยื่นต่อเจ้าหน้าที่

 4.2 ในกรณีการขอสำเนาข้อมูลข่าวสารของราชการมีค่าธรรมเนียมหรือค่าใช้จ่าย ให้ชำระค่าบริการดังกล่าว กับเจ้าหน้าที่ ซึ่งผู้มาติดต่อจะได้รับใบเสร็จรับเงินทุกครั้ง

 4.3 ในกรณีที่ไม่มีข้อมูลข่าวสารหรือข้อมูลข่าวสารที่เปิดเผยไม่ได้ เจ้าหน้าที่จะให้คำแนะนำแก่ท่าน

**5. การจัดตั้งศูนย์ข้อมูลข่าวสารขององค์การบริหารส่วนตำบลโพธิ์ทอง**

 5.1 องค์การบริหารส่วนตำบลโพธิ์ทอง ตั้งศูนย์ข้อมูลข่าวสารของราชการ ให้บริการข้อมูลข่าวสาร ตามมาตรา 9 ณ ที่ทำการองค์การบริหารส่วนตำบลโพธิ์ทอง

**6. การประชาสัมพันธ์เผยแพร่เกี่ยวกับข้อมูลข่าวสารของราชการและแสดงความคิดเห็น**

 6.1 องค์การบริหารส่วนตำบลโพธิ์ทอง มีการประชาสัมพันธ์เผยแพร่ผลการปฏิบัติตามกฎหมายข้อมูลข่าวสารของราชราชการให้ประชาชนทราบและสามารถแสดงความคิดเห็นผ่านทางเว็บไซต์ www.phothong.go.th

 6.2 ประชาชนสามารถเข้าตรวจดูข้อมูลข่าวสารได้ ณ ศูนย์ข้อมูลข่าวสารของราชการ ณ ที่ทำการองค์การบริหารส่วนตำบลโพธิ์ทอง และเว็บไซต์ขององค์การบริหารส่วนตำบลโพธิ์ทอง

❖❖❖❖❖❖❖❖❖❖❖

*ศูนย์ข้อมูลข่าวสารของราชการ*

*องค์การบริหารส่วนตำบลโพธิ์ทอง*

*อำเภอท่าศาลา จังหวัดนครศรีธรรมราช*

*โทรศัพท์/โทรสาร.0 755 2 1761*

[*www.phothong.go.th*](http://www.phothong.go.th)